שמיטת כספים- בניית חברה מתוקנת

**תקציר**

שמיטת כספים מאפשרת לעני הנאנק תחת עול חובותיו הזדמנות ליציאה מהמקום הכלכלי הנואש שאליו נקלע, נקודת פתיחה להתחלה מחודשת, סיכוי ליציאה ממעגל החובות. בשיעור זה נציג לתלמידים את המציאות הכלכלית אליה נדחקים אנשים רבים בעבר ובהווה, ונבחן כיצד מציעים חוקי השמיטה דרך מוצא. נדון בשאלת יישום חוקי השמיטה בחברה מודרנית.

**מטרות**

* התלמידים יכירו את חוקי שמיטת כספים ואת טעמיהם.
* התלמידים יכירו את המציאות הקשה של פערים כלכליים.
* התלמידים יבחנו את הדרכים ליישם שמיטת כספים במציאות מודרנית.

**זמן:** שיעור כפול

**מהלך השיעור**

פתיח: משחק השוקולד. המשחק נועד להמחיש את מנגנון יצירת הפערים החברתיים. בקבוצות של שבעה תלמידים נשחק את משחק השוקולד, משחק לוח. ראו פירוט להלן.

בסיום המשחק נערוך דיון קצר על פערים חברתיים וסיכויים למוביליות חברתית

ציוד: לוח משחק של 35 קוביות, קוביה, חפיסת שוקולד.

**הערה: המשחק והדיון לוקחים לפחות שיעור (45 דקות) שווה להשקיע את הזמן הזה כדי לעורר את התלמידים לנושא.**

לימוד: שמיטת כספים- בניית חברה מתוקנת

עם דף הלימוד המצורף.

אסיף: דיון כיתתי כיצד אפשר ליישם את עקרונות השמיטה במדינה מודרנית, יהודית ודמוקרטית?

פתיח: משחק השוקולד

**בקבוצות של שבעה תלמידים נשחק את משחק השוקולד**

**(מתוך חוברת במחשב"ה של ממזרח שמש לעבודה עם ש"ש)**

משחק השוקולד נועד להמחיש את מנגנון יצירת הפערים החברתיים.

כל המשתתפים במשחק רוצים להגיע אל המשבצת האחרונה ברצף. לפני תחילת המשחק יניח המנחה חפיסת שוקולד על משבצות מס' 25, 30, 15 על הלוח. חשוב להדגיש באוזני המשתתפים כי מטרתם היא להגיע אל המשבצת האחרונה, ולאו דווקא אל השוקולד. משתתף שיגיע למשבצת שעליה מונחת חפיסת שוקולד- יקבל אותה, ויהיה רשאי לחוקק חוק לגבי המשחק (למשל: כל המשתתפים חוזרים לנקודת הפתיחה, או כל המשתתפים יתקדמו צעד אחד קדימה וכדומה). חשוב להימנע מפרטים נוספים. יש לאפשר למשתתפים לשחק לפי הבנתם. המנחה צריך להקפיד ששאר המשתתפים לא יתערבו בתהליך קביעת החוקים החדשים. בפתיחת המשחק יחלק המנחה למשתתפים מספרים מ-1 עד 15 באופן שרירותי. מספרים אלו יציינו את נקודת הפתיחה של כל משתתף. כך כל משתתף יתחיל את המשחק מנקודה שונה. המשתתף העומד על המשבצת הגבוהה ביותר הוא הראשון שיטיל את הקובייה, וכך הלאה- בסדר יורד.

**למנחה**

חשוב שהמנחה יצפה במשחק ויעקוב אחר התנהגות המשתתפים, כדי שיוכל לנהל דיון מעמיק לאחריו.

**הנחיות לקבוצה:**

נציג לפני המשתתפים את מטרת המשחק ואת ההנחיות, מבלי לקשר אותם לנושא המפגש:

מטרת המשחק: להגיע אל סוף לוח המשחק- משבצת מס' 35.

הנחיות למשתתפים במשחק:

* כל משתתף יניח חפץ אישי על המספר שחולק לו, ויתקדם על לוח המשחק באמצעותו.
* ההתקדמות במשחק היא בהתאם למספר שתראה הקובייה בכל תור.
* מי שמגיע ראשון לחפיסת השוקולד יקבל את החפיסה ויהיה זכאי לחוקק חוק לגבי המשחק. מותר לחוקק כל חוק שהוא.

**שאלות לדיון ולניתוח לאחר המשחק:**

* האם משחק השוקולד הוא משחק הוגן? מדוע?
* כיצד הרגשתם במהלך המשחק: מי נהנה במשחק, ומדוע? למי הייתה הרגשה שהמשחק אבוד? כיצד הרגשה זו השפיעה על המוטיבציה שלכם לשחק?
* האם תוכלו לאפיין את החוקים שנחקקו? מדוע נחקקו דווקא החוקים האלה?
* מדוע משתתפים שהתנגדו להמשיך במשחק, לא קמו ועזבו?
* כיצד ניתן להימנע מחוסר השוויון ומתחושת התסכול של חלק מן המשתתפים?
* מה מסמל המשחק, לדעתכם? כיצד הוא קשור למציאות בה אנו חיים?

**נקודות חשובות שכדאי להדגיש לאור המשחק:**

* נקודות המוצא במשחק לא היו שוות: יש מי שהתחיל בנקודת זינוק גבוהה, ויש מי שהתחיל בנקודת זינוק נמוכה.
* ההתקדמות במשחק נקבעה לפי זריקת קובייה. אמנם המשחק פועל לפי כללים שווים לכול, לכאורה הוא שוויוני, אך בפועל הוא משמר את כוחם של מי שהתחילו מנקודת זינוק גבוהה יותר, כיוון שלהם יש סיכויים רבים יותר לזכות בשוקולד. מי שהתחיל מנקודת פתיחה נמוכה יכול היה לזכות בשוקולד, אך סיכוייו לכך היו נמוכים ביותר.
* עבור מי ששובצו במשבצות האחוריות, המשחק נראה בשלב מסוים אבוד, אך הם המשיכו לשחק ולהיענות לחוקי המשחק.
* החוקים שהמשתתפים חוקקו יכלו לשנות את הדינאמיקה של המשחק, ואולי אף לצמצם את הפערים בין המשתתפים. כיוון שהחוקים נקבעו בדרך כלל על ידי מי שהיה לו יתרון, בדרך כלל החוקים צמצמו את הפער במעט או הרחיבו אותו, ולא שינו את התמונה כולה.

**סיכום הפתיח:**

בכל חברה נוצרים פערים שונים ולרוב הם עוברים מדור לדור וגורלו של אדם ידוע מרגע שנולד.. השמיטה והיובל באים לצמצם את הפערים שנוצרו ולאפשר הזדמנות חדשה במחזורי זמן קבועים.

ברור שמנגנונים מורכבים אלו רצופים בסיכונים וסיכויים לכל שכבות החברה. איך ליצור חברה ראויה ולהתגבר על הסיכונים? על כך נלמד בחברותות.

דף לימוד: שמיטת כספים - בניית חברה מתוקנת

מִקֵּץ שֶׁבַע-שָׁנִים תַּעֲשֶׂה שְׁמִטָּה.

וְזֶה דְּבַר הַשְּׁמִטָּה: שָׁמוֹט כָּל-בַּעַל מַשֵּׁה יָדוֹ אֲשֶׁר יַשֶּׁה בְּרֵעֵהוּ

לֹא-יִגֹּשׂ אֶת-רֵעֵהוּ וְאֶת-אָחִיו כִּי-קָרָא שְׁמִטָּה לַה'. (...)

אֶפֶס כִּי לֹא יִהְיֶה-בְּךָ אֶבְיוֹן  כִּי-בָרֵךְ יְבָרֶכְךָ ה' (...) דברים טו, א

**שמיטת כספים: מהפך!**

ובעבור כי בשנה השביעית תסתלק ההנהגה מהנמצאים, ואין חריש ואין קציר ויד הכל שווה בה כמלך כחלך (עני), הרי גם כן תהיה יד הלווה בה כמלווה ולא יגוש את רעהו. וזהו אומרו - "וְזֶה דְּבַר הַשְּׁמִטָּה שָׁמוֹט כָּל-בַּעַל מַשֵּׁה יָדוֹ..." רוצה לומר דבר השמיטה ודאי. וגזירתה ומצוותה הוא שישמוט כל בעל הלוואה ידו מהנתבע ולא יגוש את רעהו כלל, (המלווה לא ידרוש את החזר ההלוואה).

והטעם - "כִּי-קָרָא שְׁמִטָּה לַה'", פירוש: כי הנתבע יש לו כוח, לאמור -שמיטה לה', רוצה לומר כי גזירת המלך יתברך היא שמיטת כספים.

ספר 'מנחה חדשה' - פרשת ראה, מאת הרב יעקב איפרגאן מחכמי תארודאנת - מרוקו (נולד 1586)

1. מהי שמיטת כספים, על מה מוותרים? מי מוותר? מה מקור כוחו?
2. איך מסייע הדבר לצמצום פערים?

**בשׂורה לעניים**

התורה (דברים יד, כב-כט) מצווה להפריש מהיבול מעשר ולתת אותו ללוי, לגר, ליתום ולאלמנה, ומיד אחר כך נכתב בתורה דין השמיטה. מאחר שהפסוקים התחילו במתנות עניים, והשמיטה היא תקנת עניים, התחיל הפסוק במילים "וְזֶה דְּבַר הַשְּׁמִטָּה...", והמשיך בדרישה: "לֹא-יִגֹּשׂ אֶת-רֵעֵהוּ וְאֶת-אָחִיו ...".

ולפי שנראה שהשמיטה היא בשורה לעניים, לכן אמרה התורה לכל ישראל: אל תירא מזה, והבטיחה "כִּי לֹא יִהְיֶה-בְּךָ אֶבְיוֹן  כִּי-בָרֵךְ יְבָרֶכְךָ ה' " אם תשמור את מצוות השמיטה.

מעובד, על פי צרור המור - פרשת ראה, לרב אברהם סבע נולד בקסטיליה ספרד, נמלט לפס מרוקו ונפטר בורונה איטליה (1440-1508).

1. אלו חששות מעוררת השמיטה?
2. איך מרגיעה התורה את החשש?
3. מה דעתכם, איך השמיטה מסייעת למנגנון זה?

**יציבות כלכלית המבטיחה את קיומה של השכבה הענייה**

... מצות השמיטה בכללותה קשורה ושזורה במכלול מצוות אחרות שנועדו לתת לעם ישראל ולמדינתו יציבות כלכלית ע"י הבטחת קיומה של השכבה הענייה.

ביארנו שהארץ נחלקה לשבטים, איש לפי פיקודיו ניתנה נחלתו, לרב הרבו ולמעט המעיטו. עני שמאיזו סיבה שהיא מטה ידו, יכול היה להתפרנס, מלקט שכחה פאה ומעשר עני, וכן ממצות הצדקה. "פתוח תפתח את ידך לאחיך". [ואם העני] נזקק להלוואה, אל תיקח מאיתו נשך ותרבית - "וחי אחיך עימך".

"קרבה שנת השבע שנת השמיטה" - ניפטר העני מדאגת פרנסה, כל פרי האדמה עומד לרשותו לפרנסת ביתו, ואם לא הצליח לסלק את חובותיו באה השמיטה ומשמטת הכל - "לא יגוש את רעהו ואת אחיו". אם גם זה לא עזר לו ומכר אדמותיו, או הגרוע מכל מכר עצמו לעבד באה שנת היובל ושחררה עבדים והחזירה אדמות לבעליהן, וחוזר אדם ומתחיל חייו מחדש.

מקור חיים - פרק ה', שמיטת כספים, לרב חיים דוד הלוי מחכמי ירושלים, כיהן כרב הראשי לת"א-יפו (1924-1998)

* איך חוקי השמיטה והיובל יוצרים מדינה עם ערבות הדדית?

מקור קשה ששכתבתי

וציוה שיאכלו המעשרות "במקום אשר יבחר". ואם ירחק המקום, "ונתת בכסף וצרת הכסף בידך". ופירש הזמן שיוציאו בו המעשרות, וזהו "מקצה שלוש שנים תוציא את כל מעשר תבואתך". וציוה שיתנוהו ללוי לגר ליתום ולאלמנה. ואחר כך פירש דין השמיטה, לפי שדיבר למעלה במתנות עניים, והשמיטה היא תקנת עניים, כאומרו "וזה דבר השמיטה" וגומר, "לא יגוש את רעהו ואת אחיו" וגומר. ולפי שהשמיטה נראה שהיא בשורת עניים, לזה אמר לא תירא מזה, "כי לא יהיה בך אביון", אם תעשה המצוות.

צרור המור - פרשת ראה, לרב אברהם סבע נולד בקסטיליה ספרד, נמלט לפס מרוקו ונפטר בורונה איטליה (1440-1508).

מקור שהיה בשיעור ואני מציעה למחוק

שיש מעשה בדבר-צדקה בשנת שמיטה

אמנם אמר הכתוב: חלקתי לך ששה שנות השבוע לעשות צדקה ללוי לגר ליתום ולאלמנה, (בתרומות ומעשרות) .

אך בשנה השביעית הנה בעל השדה יאכל מהיבול שנמצא איתו מהשנים הקודמות,

אך הלוי והגר והיתום והאלמנה יחסר להן, כי בשנת השמיטה אין תרומות ומעשרות ומתנות עניים,

כי הספיחים מעט המה לכלכל את כולם, וגם הבעל בית בעצמו מה זכות תערכו לו כי לא יתן מאומה.

לזה אמר: הנה גם בשנה השביעית תעשה צדקה כי "מִקֵּץ שֶׁבַע-שָׁנִים תַּעֲשֶׂה שְׁמִטָּה".

ושמא תאמר: הלא אין זה רק ב'שב ואל תעשה', ואיך כתוב בפסוק "תַּעֲשֶׂה שְׁמִטָּה" ?!

מורה שיש מעשה בדבר וגם להיותו במקום צדקה צריך מעשה.

תורת משה - פרשת ראה, לרב משה אלשייך נולד בסלוניקי, פעל ונפטר בצפת (1507-1600).

**ספיחים**-גידולים שגדלים מעצמם בשולי השדות ואותם מןתר לאכול בשנת השמיטה.

**"שב ואל תעשה"**-פסיביות, הימנעות מעשיה.

איזו בעיה מעלה הפרשן?

איזו דרישה הוא מציב לציבור?